CELEX: 32015R0640
Language: mt
Date: 2015-04-23 00:00:00
Title: Regolament tal-Kummissjoni (UE) 2015/640 tat-23 ta' April 2015 dwar l-ispeċifikazzjonijiet addizzjonali tal-ajrunavigabbiltà għal tip partikolari ta' operazzjonijiet u li jemenda r-Regolament (UE) Nru 965/2012

24.4.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 106/18
               
            REGOLAMENT TAL-KUMMISSJONI (UE) 2015/640
      tat-23 ta' April 2015
      dwar l-ispeċifikazzjonijiet addizzjonali tal-ajrunavigabbiltà għal tip partikolari ta' operazzjonijiet u li jemenda r-Regolament (UE) Nru 965/2012
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikolu 5(5)(e)(vi) tiegħu,
      Billi:
      
                  (1)
               
               
                  Skont ir-Regolament (KE) Nru 216/2008, il-Kummissjoni, megħjuna mill-Aġenzija Ewropea tas-Sikurezza tal-Avjazzjoni (minn hawn 'il quddiem imsejħa “l-Aġenzija”) trid tadotta r-regoli ta' implimentazzjoni neċessarji għar-rekwiżiti komuni tal-ajrunavigabbiltà fl-Unjoni kollha.
               
            
                  (2)
               
               
                  Dawk ir-rekwiżiti, li jkopru ċ-ċiklu tal-ħajja kollu tal-prodotti ajrunawtiċi, jinkludu l-ispeċifikazzjonijiet addizzjonali tal-ajrunavigabbiltà għal tip partikolari ta' operazzjoni biex jiġu implimentati wara l-ewwel ħruġ ta' ċertifikat tat-tip fl-interess tas-sikurezza.
               
            
                  (3)
               
               
                  Ir-rekwiżiti tekniċi tal-JAR-26 “Ir-Rekwiżiti Addizzjonali tal-Ajrunavigabbiltà għal Operazzjonijiet”, maħruġa mill-Awtoritajiet Konġunti tal-Avjazzjoni (JAA) fit-13 ta' Lulju 1998, kif emendat bl-Emenda 3 tal-1 ta' Diċembru 2005, għandhom ikunu stabbiliti fil-liġi tal-Unjoni, għaliex il-JAA ma baqgħetx teżisti fit-30 ta' Ġunju 2009 u fl-20 ta' Frar 2008 l-kamp ta' applikazzjoni tar-Regolament (KE) Nru 216/2008, ġie estiż biex jinkludi operazzjonijiet.
               
            
                  (4)
               
               
                  Sabiex tiġi żgurata l-konsistenza u biex jiġu ċċarati l-obbligi relatati mal-ajrunavigabbiltà, għandha tiddaħħal referenza għal dan ir-Regolament fir-Regolament tal-Kummissjoni (UE) Nru 965/2012 (2).
               
            
                  (5)
               
               
                  Sabiex tiġi żgurata tranżizzjoni bla xkiel u biex jiġi evitat taqlib għandhom jiġu pprovduti miżuri tranżitorji xierqa.
               
            
                  (6)
               
               
                  Il-miżuri stipulati f'dan ir-Regolament huma bbażati fuq l-opinjoni maħruġa mill-Aġenzija skont l-Artikoli 19(1) tar-Regolament (KE) Nru 216/2008.
               
            
                  (7)
               
               
                  Il-miżuri stipulati f'dan ir-Regolament huma skont l-opinjoni tal-Kumitat dwar l-Aġenzija Ewropea tas-Sikurezza tal-Avjazzjoni stabbilit bl-Artikolu 65 tar-Regolament (KE) Nru 216/2008,
               
            ADOTTAT DAN IR-REGOLAMENT:
      Artikolu 1
      Kamp ta' applikazzjoni
      Dan ir-Regolament jistabbilixxi l-ispeċifikazzjonijiet komuni addizzjonali tal-ajrunavigabbiltà sabiex isostnu l-kontinwità tal-ajrunavigabbiltà u t-titjib fis-sikurezza ta':
      
                  (a)
               
               
                  inġenji tal-ajru rreġistrati fi Stat Membru;
               
            
                  (b)
               
               
                  inġenji tal-ajru rreġistrati f'pajiż terz u użati minn operatur li għalih Stat Membru jiżgura s-sorveljanza.
               
            Artikolu 2
      Definizzjonijiet
      Għall-finijiet ta' dan ir-Regolament,
      
                  (a)
               
               
                  “il-konfigurazzjoni operazzjonali massima ta' sits tal-passiġġieri (MOPSC)” tfisser il-kapaċità massima ta' sits tal-passiġġieri ta' inġenju tal-ajru partikolari, minbarra s-sits tal-ekwipaġġ, stabbilita għal skopijiet operazzjonali u speċifikata fil-manwal tal-operat.
               
            
                  (b)
               
               
                  “ajruplan kbir” tfisser ajruplan li jkollu l-Ispeċifikazzjonijiet taċ-Ċertifikazzjoni għal ajruplani kbar “CS- 25” jew ekwivalenti fil-bażi taċ-ċertifikazzjoni tiegħu.
               
            Artikolu 3
      L-ispeċifikazzjonijiet addizzjonali tal-ajrunavigabbiltà għal tip partikulari ta' operazzjoni
      L-operaturi li għalihom Stat Membru jiżgura s-sorveljanzatagħhom, meta joperaw l-inġenji tal-ajru msemmija fl-Artikolu 1, għandhom jikkonformaw mad-dispożizzjonijiet tal-Anness I.
      Artikolu 4
      Emenda għar-Regolament (UE) Nru 965/2012
      L-Anness III tar-Regolament (UE) Nru 965/2012 huwa emendat skont l-Anness II ta' dan ir-Regolament, sabiex jinkludi referenza għal dan ir-Regolament.
      Artikolu 5
      Dispożizzjonijiet tranżitorji
      Inġenji tal-ajru li għalihom l-operaturi wrew lill-awtorità kompetenti tagħhom il-konformità mal-JAR-26 “Ir-Rekwiżiti Addizzjonali tal-Ajrunavigabbiltà għal Operazzjonijiet” (minn hawn' il quddiem “Rekwiżiti tal-JAR-26”), maħruġa mill-Awtoritajiet Konġunti tal-Avjazzjoni fit-13 ta' Lulju 1998, kif emendat bl-Emenda 3 tal-1 ta' Diċembru 2005, qabel id-dati ta' applikazzjoni msemmija fl-Artikolu 6, għandhom jitqiesu li jikkonformaw mal-ispeċifikazzjonijiet ekwivalenti stabbiliti fl-Anness I ta' dan ir-Regolament.
      Inġenji tal-ajru li għalihom intweriet il-konformità mar-rekwiżiti tal-JAR-26 ekwivalenti għall-ispeċifikazzjonijiet stabbiliti fil-punti 26.50, 26.105, 26.110, 26.120, 26.150, 26.155, 26.160, 26.200, 26.250 tal-Anness I ta' dan ir-Regolament skont l-ewwel subparagrafu, sussegwentement ma għandhomx jiġu mmodifikati b'mod li jista' jaffettwa l-konformità tagħhom mar-rekwiżiti tal-JAR-26 konċernati.
      Artikolu 6
      Dħul fis-seħħ u applikazzjoni
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      Għandu japplika mill-14 ta' Mejju 2015
      Madankollu, il-punti 26.50, 26.105, 26.110, 26.120, 26.150, 26.155, 26.160, 26.200 u 26.250 tal-Anness I għandhom japplikaw mill-14 ta' Mejju 2017.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-23 ta' April 2015.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 79, 19.3.2008, p. 1.
      
         (2)  Ir-Regolament tal-Kummissjoni (UE) Nru 965/2012 tal-5 ta' Ottubru 2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 296, 25.10.2012, p. 1).
      
         ANNESS I
         
            PARTI-26
         
         
            SPEĊIFIKAZZJONIJIET ADDIZZJONALI TAL-AJRUNAVIGABBILTÀ GĦALL-OPERAZZJONIJIET
         
         WERREJ
         
                     SUBPARTI A —
                  
                  DISPOŻIZZJONIJIET ĠENERALI
                  
               
                     26.10
                  
                  Awtorità kompetenti
                  
               
                     26.20
                  
                  Tagħmir temporanjament mhux operattiv
                  
               
                     26.30
                  
                  Dimostrazzjoni ta' konformità
                  
               
                     SUBPARTI B —
                  
                  AJRUPLANI KBAR
                  
               
                     26.50
                  
                  Is-sitijiet, il-kuċċetti, iċ-ċintorini tas-sikurezza, u ċ-ċineg
                  
               
                     26.100
                  
                  Il-lok tal-ћruġ tal-emerġenza
                  
               
                     26.105
                  
                  Aċċess għall-ћruġ tal-emerġenza
                  
               
                     26.110
                  
                  Sinjali tal-ћruġ tal-emerġenza
                  
               
                     26.120
                  
                  Dawl tal-emerġenza intern u tħaddim tad-dawl tal-emerġenza
                  
               
                     26.150
                  
                  L-arredamenti interni tal-kompartiment
                  
               
                     26.155
                  
                  Il-fjammabbiltà tal-inforri tal-istiva tal-merkanzija
                  
               
                     26.160
                  
                  Protezzjoni kontra n-nar fit-tojlits
                  
               
                     26.200
                  
                  Ħoss ta' twissija fit-tagħmir għall-inżul
                  
               
                     26.250
                  
                  Sistemi tat-tħaddim tal-bibien tal-kompartiment tal-ekwipaġġ tat-titjira — inkapaċità singola
                  
               SUBPARTI A
         
            
               DISPOŻIZZJONIJIET ĠENERALI
            
         
         
            26.10   Awtorità kompetenti
         
         Għall-fini tal-Parti stabbilita f'dan l-Anness, l-awtorità kompetenti, li lilha l-operaturi għandhom juru l-konformità mal-ispeċifikazzjonijiet, għandha tkun l-awtorità maħtura mill-Istat Membru li fih l-operatur għandu l-post prinċipali tan-negozju tiegħu.
         
            26.20   Tagħmir temporanjament mhux operattiv
         
         L-ebda titjira ma għandha tinbeda jekk xi strumenti tal-inġenju tal-ajru, xi oġġetti tat-tagħmir jew xi funzjonijiet meħtieġa minn din il-Parti mhumiex operattivi jew huma nieqsa sakemm mhumiex eżentati mil-Lista ta' Tagħmir Minimu tal-operatur kif definit fil-Parti-ORO.MLR.105 u approvati mill-awtorità kompetenti.
         
            26.30   Dimostrazzjoni ta' konformità
         
         
                     (a)
                  
                  
                     L-Aġenzija għandha toħroġ, f'konformità mal-Artikolu 19(2) tar-Regolament (KE) Nru 216/2008, l-ispeċifikazzjonijiet taċ-ċertifikazzjoni bħala mezz standard biex tintwera l-konformità tal-prodotti ma' din il-Parti. L-ispeċifikazzjonijiet taċ-ċertifikazzjoni għandhom ikunu dettaljati u speċifiċi biżżejjed li jindikaw lill-operaturi l-kundizzjonijiet li skonthom il-konformità mar-rekwiżiti ta' din il-Parti tista' tintwera.
                  
               
                     (b)
                  
                  
                     L-operaturi jistgħu juru l-konformità mar-rekwiżiti ta' din il-Parti billi jikkonformaw ma':
                     
                                 (i)
                              
                              
                                 l-ispeċifikazzjonijiet dettaljati maħruġa mill-Aġenzija skont il-paragrafu (a) jew l-ispeċifikazzjonijiet ekwivalenti maħruġa mill-Aġenzija skont il-Parti 21.A.16 A; jew
                              
                           
                                 (ii)
                              
                              
                                 l-istandards tekniċi li joffru livell ekwivalenti ta' sikurezza bħal dawk inklużi f'dawk l-ispeċifikazzjonijiet.
                              
                           
               SUBPARTI B
         
            
               AJRUPLANI KBAR
            
         
         
            26.50   Is-sitijiet, il-kuċċetti, iċ-ċintorini tas-sikurezza, u ċ-ċineg
         
         L-operaturi tal-ajruplani kbar użati fit-trasport kummerċjali bl-ajru, bit-tip ċertifikat fl-1 ta' Jannar 1958 jew wara, għandhom jiżguraw li kull sit tal-membri tal-ekwipaġġ tat-titjira jew tal-kabina u s-sistema ta' trażżin huma konfigurati biex jipprovdi livell ottimu ta' protezzjoni f'inżul ta' emerġenza waqt li jippermettu l-funzjonijiet meħtieġa tal-okkupant u jiffaċilitaw il-ħruġ rapidu.
         
            26.100   Il-lok tal-ћruġ tal-emerġenza
         
         Ħlief għall-ajruplani li jkollhom konfigurazzjoni ta' ħruġ ta' emerġenza installata u approvata qabel l-1 ta' April 1999, l-operaturi tal-ajruplani kbar użati fit-trasport kummerċjali bl-ajru b'konfigurazzjoni massima operattiva tas-sits tal-passiġġieri ta' aktar minn 19 b'punt wieħed ta' ħruġ ta' emerġenza jew aktar diżattivat(i), għandhom jiżguraw li d-distanza(i) bejn il-bqija tal-punti ta' ħruġ jibqgħu kompatibbli ma' evakwazzjoni effettiva.
         
            26.105   Aċċess għall-ћruġ tal-emerġenza
         
         L-operaturi tal-ajruplani kbar użati fit-trasport kummerċjali bl-ajru għandhom jipprovdu l-mezzi li jiffaċilitaw il-moviment rapidu u faċli ta' kull passiġġier mis-sit tiegħu għal kull ħruġ ta' emerġenza f'każ ta' evakwazzjoni ta' emerġenza.
         
            26.110   Sinjali tal-ћruġ tal-emerġenza
         
         L-operaturi tal-ajruplani kbar użati fit-trasport kummerċjali bl-ajru għandhom jikkonformaw ma' dawn li ġejjin:
         
                     (a)
                  
                  
                     għandhom jiġu pprovduti mezzi li jiffaċilitaw il-lok, l-aċċess, u l-operazzjoni tal-ħruġ tal-emerġenza mill-okkupanti tal-kabina tal-passiġġieri f'kundizzjonijiet prevedibbli fil-kabina f'każ ta' evakwazzjoni ta' emerġenza;
                  
               
                     (b)
                  
                  
                     għandhom jiġu pprovduti mezzi li jiffaċilitaw il-lok u t-tħaddim tal-ħruġ tal-emerġenza minn persunal fuq barra tal-ajruplan f'każ ta' evakwazzjoni ta' emerġenza.
                  
               
            26.120   Dawl tal-emerġenza intern u tħaddim tad-dawl tal-emerġenza
         
         L-operaturi tal-ajruplani kbar użati fit-trasport kummerċjali bl-ajru għandhom jipprovdi l-mezzi li jiżguraw li hemm sinjali ta' ħruġ imdawlin, li l-kabina ġenerali u l-erja tal-ħruġ imdawlin, u li l-kuritur tal-ħruġ tal-livell baxx imdawwal biex jiffaċilita l-lok tal-ħruġ u l-moviment tal-passiġġieri għall- ħruġ f'każ ta' evakwazzjoni ta' emerġenza.
         
            26.150   L-arredamenti interni tal-kompartiment
         
         L-operaturi tal-ajruplani kbar użati fit-trasport kummerċjali bl-ajru għandhom jikkonformaw ma' dawn li ġejjin:
         
                     (a)
                  
                  
                     il-materjali u t-tagħmir kollha użati fil-kompartimenti okkupati mill-ekwipaġġ jew mill-passiġġieri għandhom juru karatteristiċi ta' fjammabbiltà li huma kompatibbli ma' dawk li jimminimizzaw l-effetti ta' nirien waqt it-titjira u ż-żamma ta' kundizzjonijiet ta' sopravvivenza fil-kabina għal żmien suffiċjenti meħtieġ f'evakwazzjoni mill-inġenji tal-ajru;
                  
               
                     (b)
                  
                  
                     il-projbizzjoni tat-tipjip għandha tkun indikata b'plakards;
                  
               
                     (c)
                  
                  
                     ir-reċipjenti tal-iskart għandhom ikunu kapaċi jiżguraw it-tifi ta' nirien interni; fuq tali reċipjenti għandu jkun hemm immarkat il-projbizzjoni tar-rimi ta' materjali li jdaħħnu.
                  
               
            26.155   Il-fjammabbiltà tal-inforri tal-istiva tal-merkanzija
         
         L-operaturi tal-ajruplani kbar użati fit-trasport kummerċjali bl-ajru, bit-tip ċertifikat wara l-1 ta' Jannar 1958, għandhom jiżguraw li l-inforri tal-istivi tal-merkanzija tal-Klassi C jew tal-Klassi D inbnew minn materjali li jevitaw b'mod adegwat li l-effetti ta' nar fl-istiva jpoġġi fil-periklu l-ajruplan jew l-okkupanti tiegћu.
         
            26.160   Protezzjoni kontra n-nar fit-tojlits
         
         L-operaturi ta' ajruplani kbar użati fit-trasport kummerċjali bl-ajru b'konfigurazzjoni massima operazzjonali tas-sits tal-passiġġieri ta' iktar minn 19 għandhom jikkonformaw ma' dawn li ġejjin:
         It-tojlits għandhom ikunu mgħammra:
         
                     (a)
                  
                  
                     b'mezzi ta' ditezzjoni tad-duħħan;
                  
               
                     (b)
                  
                  
                     b'mezzi li awtomatikament jitfu n-nar li jseħħ f'kull reċipjent tal-iskart.
                  
               
            26.200   Ħoss ta' twissija fit-tagħmir għall-inżul
         
         L-operaturi ta' ajruplani kbar użati fit-trasport kummerċjali bl-ajru għandhom jiżguraw li jiġi installat apparat xieraq ta' ħoss ta' twissija fit-tagħmir tal-inżul biex titnaqqas b'mod sinifikanti l-probabbiltà ta' nżul jekk it-tagħmir tal-inżul jitreġġa lura bi żball.
         
            26.250   Sistemi tat-tħaddim tal-bibien tal-kompartiment tal-ekwipaġġ tat-titjira — inkapaċità singola
         
         L-operaturi ta' ajruplani kbar użati fit-trasport kummerċjali bl-ajru għandhom jiżguraw li s-sistemi tat-tħaddim tal-bibien tal-kompartiment tal-ekwipaġġ tat-titjira, fejn huma installati, jitwaħħluhom mezzi tal-ftuħ alternattiv sabiex jiġi ffaċilitat l-aċċess mill-membri tal-ekwipaġġ tal-kabina għall-kompartiment tal-ekwipaġġ tat-titjira f'każ ta' inkapaċità singola tal-membri tal-ekwipaġġ tat-titjira.
      
      
         ANNESS II
         Fl-Anness III (il-Parti-ORO) tar-Regolament (UE) Nru 965/2012, il-punt ORO.AOC.100, is-subparagrafu (c)(1) jinbidel b'dan li ġej:
         
            
                        “(1)
                     
                     
                        dawn jikkonformaw mar-rekwiżiti kollha tal-Anness IV tar-Regolament (KE) Nru 216/2008, ta' dan l-Anness (il-Parti-ORO), tal-Anness IV (il-Parti-CAT) u tal-Anness V (il-Parti-SPA) ta' dan ir-Regolament u l-Anness I (il-Parti 26) tar-Regolament (UE) 2015/640 (*);